คลังยึดใบอนุญาต “เจ้าพระยาประกันภัย” พบหนี้ท่วม 260 ลบ. เร่งชดเชย-โอนกรมธรรม์ลูกค้าวุ่น!
คลังยึดใบอนุญาต "เจ้าพระยาประกันภัย" พบหนี้ท่วม 260 ลบ. เร่งชดเชย-โอนกรมธรรม์ลูกค้าวุ่น!
10 ก.ย. 2561

กระทรวงการคลัง เปิดเผยว่า นายอภิศักดิ์ ตันติวรวงศ์ รมว.คลัง ได้ลงนามคำสั่งที่ 1213/2561 ให้เพิกถอนใบอนุญาตประกอบธุรกิจประกันวินาศภัยของบริษัท เจ้าพระยาประกันภัย จำกัด (มหาชน) อำนาจตาม พ.ร.บ.ประกันวินาศภัย พ.ศ. 2535 มีผลตั้งแต่วันที่ 7 กันยายน 2561 เนื่องจากพบว่า บริษัท เจ้าพระยา ประกันภัย จำกัด (มหาชน) มีหนี้สินเกินกว่าทรัพย์สินกว่า 260 ล้านบาท ฐานะการเงินไม่มั่นคง และอาจเข้าข่ายปิดบังซ่อนเร้นฐานะการเงิน จึงต้องเพิกถอนใบอนุญาต
รวมทั้งมีการกระทำที่ฝ่าฝืนบทบัญญัติแห่งกฎหมายหลายประการ หากให้ประกอบธุรกิจประกันวินาศภัยต่อไป จะทำให้เกิดความเสียหายต่อประชาชนหรือผู้เอาประกันภัย ตลอดจนความน่าเชื่อถือของธุรกิจประกันภัย
สำหรับแนวทางการช่วยเหลือผู้เอาประกันภัย จะให้โอนกรมธรรม์ประกันภัยรถยนต์ที่ยังมีผลผูกพันกับบริษัท เจ้าพระยาประกันภัย ไปให้บริษัทประกันภัยที่อยู่ในความร่วมมือ 26 แห่ง ถ้าเป็นกรมธรรม์ประกันภัยรถยนต์ (ภาคสมัครใจ) ผู้เอาประกันภัยสามารถขอให้บริษัทขยายระยะเวลาความคุ้มครองให้เท่ากับระยะเวลาที่เหลืออยู่โดยไม่คิดค่าเบี้ยประกันภัยเพิ่ม หรือขอทำประกันภัยความคุ้มครอง 1 ปีโดยคิดลดเบี้ยตามระยะเวลาที่เหลือ
ส่วนกรมธรรม์ประกันภัยมีความเสียหายเกิดขึ้นแล้ว ให้เรียกร้องค่าสินไหมทดแทนตามหลักเกณฑ์ของกองทุนประกันวินาศภัย
ขณะที่เจ้าหนี้ตามสัญญาและเจ้าหนี้อื่นที่ไม่ใช่เจ้าหนี้ตามสัญญา ให้ยื่นขอรับชำระหนี้ต่อกองทุนประกันวินาศภัยในฐานะผู้ชำระบัญชีของบริษัท เจ้าพระยาประกันภัย ภายใน 60 วัน นับแต่วันที่กองทุนประกันวินาศภัยกำหนดในประกาศ พร้อมเอกสารหลักฐาน
อนึ่ง บริษัท เจ้าพระยาประกันภัย จำกัด (มหาชน) เริ่มดำเนินการตั้งปี 2540 และประสบปัญหาขาดทุนสะสม เพราะปรับตัวแข่งขันกับธุรกิจประกันขนาดใหญ่ไม่ได้ โดยเมื่อปลายเดือนมีนาคมที่ผ่านมา คณะกรรมการกำกับและส่งเสริมการประกอบธุรกิจประกันภัย มีคำสั่งให้หยุดรับประกันภัยวินาศภัยชั่วคราว จากนั้นกรรมการบริษัท เจ้าพระยาประกันภัย จำกัด (มหาชน) ออกหนังสือชี้แจงผู้เอาประกันภัยจะเพิ่มทุน 100 ล้านบาท แต่ก็ยังแก้ไขปัญหานี้สินเกินกว่าทรัพย์สินไม่ได้